Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 397/09/5511	Žilina, 5.6.2013
EEČ : 2-43-273-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 22.07.2009 o 09.45 hodine v obci Radoľa, okres Kysucké Nové Mesto, riadil nákladné motorové vozidlo značky DAF, evidenčné číslo XXXXX po ceste I/11 v kilometri 434,20 v smere od mesta Kysucké Nové Mesto do mesta Žilina, kde pri prejazde kruhového objazdu a následnom výjazde z neho spozoroval a predchádzal pred sebou, pri pravom okraji cesty, jazdiacu cyklistku XXXXX, XXXXX, následne pri jej predchádzaní nedodržal bezpečný bočný odstup, došlo ku kontaktu pravého boku ložnej plochy vozidla DAF s ľavou plochou tela cyklistky XXXXX, tá v dôsledku kolízie stratila stabilitu pri riadení bicykla, následne predným kolesom narazila do obrubníka pravej strany cesty, spadla na vozovku a utrpela poranenie s následným prevozom a hospitalizáciou v Kysuckej nemocnici v Čadci. 
V dôsledku  kolízie a pádu na vozovku XXXXX utrpela zranenia - početné pomliaždenia v oblasti chodidiel a predkolení, otras mozgu, prasknutie lebky, pomliaždenie mozgu v oboch čelových lalokoch s následným krvácaním do mozgu, ktoré si vyžiadali hospitalizáciu od 22.07.2009 do 14.08.2009 a následnú práceneschopnosť, ktorá presiahla 42 dní podľa medicínsko-zdravotníckeho hľadiska.
	Pričom vodič XXXXX svojim konaním porušil ustanovenie § 3 odsek 2 písmeno a/, § 15 odsek 3 zákona číslo 8/2009 Zbierky zákonov o cestnej premávke.

lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
	Dňa 05. 06. 2013 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody trestného stíhania. 

	Dňa 20.04.2011 bolo tunajšej prokuratúre prostredníctvom nadriadenej prokuratúry doručené právoplatné rozhodnutie Českej republiky, z ktorého vyplýva, že  Okresné štátne zastupiteľstvo v Kladne vydalo dňa 16.02.2011 pod sp. zn. 1 ZT 2/2011 uznesenie ktorým trestné stíhanie obv. XXXXX podmienečne zastavuje a určujem mu skúšobnú dobu 18 mesiacov. Uznesenie nadobudlo právoplatnosť dňa 01.03.2011.  Dňa  29.05. 2013  bolo tunajšej prokuratúre prostredníctvom Krajskej prokuratúru Žilina doručenie právoplatné uznesenie Okresného štátneho zastupiteľstva v Kladne zo dňa 13.11. 2012 z ktorého vyplýva, že obvinený XXXXX sa v skúšobnej dobe podmienečného zastavenia trestného stíhania osvedčil. Predmetné uznesenie nadobudlo právoplatnosť dňa 24.11.2012.

	Podľa § 215 ods. 2 písm. b/ Tr. por. prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne alebo kárne iným orgánom, cudzozemským súdom alebo orgánom príslušným na konanie o priestupku alebo inom správnom delikte a toto rozhodnutie možno považovať za dostačujúce.

	Podľa článku 35 ods. l písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie

	Z uvedeného teda vyplýva, že právoplatné rozhodnutie Okresného štátneho zastupiteľstva v Kladne, teda dožiadaného štátu v prevzatom trestnom oznámení, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné konanie vo veci trestného činu  ublíženia na zdraví podľa § 157 ods. 1 ,  ods. 2 písm. a) Tr. zák.  som podľa § 215 ods.. 2 písm. b)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor